Flere steder er der udsigt til, at vi i de kommende dage skal finde hue, handsker - og måske sneskovlen frem.

Mere vinterligt vejr er nu på vej mod Danmark, hvor vi i weekenden flere steder kan få både slud og sne. Det sker, når kold luft fra orkanlavtrykket Caroline fra nord blæser ned mod Nordsøen og videre ind over Danmark. Søndag vil lavtryk fra syd nærme sig Danmark, og den nedbør, der kommer, vil falde som sne. I Nordjylland er det primært det østlige Vendsyssel, Frederikshavn og Skagen, der risikerer sne. Blæsende med slud og tøsne I første omgang begynder weekendevejret med fortsat blæsende vejr og risiko for byger. En hård vind til kuling fra vest og nordvest vil blæse ind over Danmark, mens byger fra Nordsøen især vil ramme Jylland. Med temperaturer, der falder til mellem 2 og 5 grader, vil nedbøren i bygerne gradvist blive mere og mere vinterlige, og kan være med slud og tøsne. Natten til søndag ventes enkelte byger, der ved temperaturer lige omkring frysepunktet vil falde som sne. Vinterlig søndag Søndag vil der stadig kunne komme byger, som ved temperaturer mellem 0 og 2 grader de fleste steder vil falde som sne. I løbe af dagen nærmer fronter med mere udbredt nedbør sig fra syd og sydvest. Det kan sidst på søndagen give mere udbredt snevejr. Vinterens første sne er allerede faldet. Det skete den 21. november, hvor snebyger over det nordøstlige Sjælland gav vinterens første lille snedække. Den første dag med udbredt snevejr og sne liggende over landet har vi dog endnu til gode.